《送王舍人赍林端简恤典至闽中兼扶侍还琼海》
明代·黎民表

一辞仙仗下皇闱，久直青藜许暂归。初拜金函持汉节，旋裁宫锦作莱衣。

幔亭望入丹梯近，琼海行占紫电飞。白首交情能不负，郑玄门下似君稀。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。